b'\n_START_ARTICLE_\nHMS Royal Sovereign (1857)\n_START_SECTION_\nMuutosty\xc3\xb6t\n_START_PARAGRAPH_\nOltuaan vuosia reserviss\xc3\xa4 alus p\xc3\xa4\xc3\xa4tettiin 4. huhtikuuta 1862 muuttaa kokeelliseksi kapteeni Cowper Colesin suunnittelemien tornien alustaksi. Muutosty\xc3\xb6t saatiin p\xc3\xa4\xc3\xa4t\xc3\xb6kseen 20. elokuuta 1864, jolloin alus oli ensimm\xc3\xa4inen tykkitornein varustettu brittil\xc3\xa4inen sotalaiva ja samalla ainoa puurunkoinen tornein varustettu alus. Aluksen runko sahattiin alimman kannen tasolta, jolloin laitojen korkeus laski reiluun kahteen metriin. Runkoa ja kantta vahvistettiin tornien painon ja tykkien k\xc3\xa4yt\xc3\xb6n vaatimusten mukaisiksi. Rakennust\xc3\xb6iden edistyess\xc3\xa4 todettiin sahauksen tapahtuneen liian alhaalta ja laitoja jouduttiin korottamaan._NEWLINE_Suunnitelman mukaan alukselle piti tulla viisi tornia, joissa kussakin joko yksi 100 naulan SB -tykki tai kaksi 68 naulan SB -tykki\xc3\xa4. Suunnitelma kuitenkin muutettiin nelitorniseksi, jossa oli yksi kaksi tykkinen (167 t) ja kolme yksitykkist\xc3\xa4 (\xc3\xa1 150 t) tornia. Kaikki tykit olivat 10,5 tuuman SB tykkej\xc3\xa4, jotka vaihdettiin vuonna 1867 9 tuuman MLR -tykkeihin.\n_START_SECTION_\nPalvelus\n_START_PARAGRAPH_\nAlus otettiin 7. hein\xc3\xa4kuuta 1864 palvelukseen Portsmouthissa ensimm\xc3\xa4isen\xc3\xa4 p\xc3\xa4\xc3\xa4llikk\xc3\xb6n\xc3\xa4\xc3\xa4n Sherard Osborn ja se sijoitettiin Kanaalin laivastoon. Aluksella testattiin tornien toimivuutta. Se poistettiin palveluksesta lokakuussa 1866 ja alus sijoitettiin reserviin, mist\xc3\xa4 se palautettiin palvelukseen hein\xc3\xa4kuussa 1867 laivastokatselmukseen. T\xc3\xa4m\xc3\xa4n j\xc3\xa4lkeen alus oli laivaston tykist\xc3\xb6koulutuskeskuksessa HMS Excellent koululaivana vuoteen 1873, jolloin HMS Glatton korvasi sen. Alus siirrettiin reserviin ja se myytiin toukokuussa 1885 romutettavaksi.'